ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1221/97 υποβολή: Thomas Megahy (PSE) προς την Επιτροπή (7 Απριλίου 1997)

Θέμα: Κατάσταση του ουγγρικού γεωργικού τομέα

Οι Ούγγροι γεωργοί διαμαρτυρήθηκαν προσφάτως ότι απειλείται ο βιοπορισμός τους από τις φθηνές εισαγωγές από την Ευρωπαϊκή Ένωση. Ποιά μέτρα έχει λάβει η Επιτροπή για να εξασφαλίσει ότι η γεωργία στις υπό μετάβαση οικονομίες της Κεντρικής και Ανατολικής Ευρώπης θα μπορέσει να επιβιώσει και να προσαρμοσθεί στις νέες συνθήκες;

Παραδέχεται η Επιτροπή ότι η υπέρμετρη εξάρτηση από εισαγόμενα τρόφιμα θα αποτελούσε ανεπιθύμητη εξέλιξη;

Απορρίπτει άρδην η Επιτροπή τις επικρίσεις που εξέφρασαν οι Ούγγροι γεωργοί ή σκοπεύει να επανεξετάσει τις ισχύουσες πολιτικές της προκειμένου να διασκεδάσει τις κατά τα φαινόμενα νόμιμες ανησυχίες;

Απάντηση του κ. Fischler εξ ονόματος της Επιτροπής (5 Μαΐου 1997)

Η Επιτροπή έχει συνείδηση του γεγονότος ότι, στην Ουγγαρία όπως και στις υπόλοιπες κεντρικές και ανατολικές χώρες, η αγροτική οικονομία υπόκειται σε μία μεταβατική περίοδο. Η κατάσταση αυτή οδήγησε αρχικά σε ύφεση. Ωστόσο, στην Ουγγαρία, υπάρχουν από τον προηγούμενο χρόνο σημάδια ανάκαμψης.

Η Κοινότητα στήριξε τη γεωργία της Ουγγαρίας κατά τη μεταβατική περίοδο, με κεφάλαια του προγράμματος Phare. Μεταξύ 1990 και 1995, διατέθηκε συνολικό ποσό 78,5 εκατ. ECU για τη μετατροπή της αγροτικής οικονομίας, σε οικονομία της αγοράς. Οι κύριες δραστηριότητες ήταν η βοήθεια για τη δημιουργία ενός αγροτικού ταμείου πιστοποιητικών εγγυήσεων, η δημιουργία γεωργικών πιστοποιητικών καναλιών και καταχώρησης της γης.

Επίσης, στο πλαίσιο της ευρωπαϊκής συμφωνίας η Κοινότητα και η Ουγγαρία έκαναν αμοιβαίες παραχωρήσεις για τα γεωργικά προϊόντα και τα τρόφιμα, αλλά με άνισο τρόπο ο οποίος ευνοεί την Ουγγαρία. Αυτό σημαίνει ότι οι Ούγγροι παραγωγοί απολαύουν ευνοϊκών όρων πρόσβασης στις κοινοτικές αγορές όπου οι τιμές είναι πολύ υψηλές.

Η Επιτροπή συμφωνεί πλήρως με το ότι η υπέρμετρη εξάρτηση από τις εισαγωγές τροφίμων θα έπαιρνε μια ανεπιθύμητη τροπή. Ωστόσο, η Ουγγαρία είναι σαφώς χώρα εξαγωγής αγροτικών προϊόντων και τροφίμων. Επίσης το εμπορικό της ισοζύγιο με την Κοινότητα για τα εν λόγω προϊόντα ήταν πάντα θετικό (το 1994 350 εκατ. ECU, και το 1995 492 εκατ. ECU υπέρ της Ουγγαρίας).

Ωστόσο, η ευρωπαϊκή συμφωνία προβλέπει διαδικασίες αντιμετώπισης των δυσχερειών της αγοράς που προκαλούνται από την αύξηση των εισαγωγών ενός συγκεκριμένου προϊόντος και η Επιτροπή είναι σε θέση να διαβεβαιώσει το Αξιότιμο Μέλος του Ευρωπαϊκού Κοινοβουλίου ότι είναι πάντοτε πρόθυμη να εξετάσει τις περιπτώσεις αυτές και να βρει λύσεις από κοινού για τα κράτη μέλη.
ΓΡΑΠΤΗ ΕΡΩΤΗΣΗ E-1112/97 υποβολή: Josι Barros Moura (PSE) προς την Επιτροπή (24 Μαρτίου 1997)

Θέμα: Βιωσιμότητα του σχεδίου του Alqueva

Στην απάντηση της 27ης Φεβρουαρίου 1997 στη γραπτή μου ερώτηση Ε-4057/96 ((EE C 217, 17.7.1997, 51. )), η Επίτροπος κ. Wulf-Mathies δηλώνει ότι η μελέτη (του διεθνούς συμβούλου Montgomery Watson) καταλήγει στο συμπέρασμα ότι η ροή του ποταμού Guadiana, κατά μέσο όρο, επαρκεί για να εξασφαλισθεί η βιωσιμότητα του σχεδίου του Alqueva.

Η Επίτροπος αναγνωρίζει ωστόσο ότι η διαχείριση των υδάτινων πόρων του ποταμού Guadiana πρέπει να εντάσσεται σε πρόγραμμα συνεργασίας μεταξύ της Πορτογαλίας και της Ισπανίας και να βασίζεται στην αναγνώριση της κυριαρχίας της κάθε χώρας προκειμένου να ρυθμίζονται με διεθνή συμφωνία - όπως οι ήδη υπάρχουσες - ορισμένοι παράγοντες, π.χ. η ποιότητα του ύδατος, τα συστήματα ροής, η μεταφορά των ιζημάτων, η οικολογική ροή και τα δικαιώματα υδροληψίας. Θεωρώ θετική την αλλαγή της στάσης της Επιτρόπου των Περιφερειών, σύμφωνα με τις οποίες η ροή του ύδατος δεν θα επαρκούσε για να εξασφαλισθεί η βιωσιμότητα του σχεδίου.

Επειδή πρόκειται για πληροφορίες τις οποίες γνωρίζουν μόνον οι πορτογαλικές αρχές - όπως υπογραμμίζεται σε πολλά σημεία της απάντησης - αναγκάζομαι να ζητήσω από την Επιτροπή να αναφέρει, κατά πρώτο λόγο, γιατί - όπως είναι γνωστό - η εντολή του ευρωβουλευτή δεν του εκχωρεί αρμοδιότητες άσκησης πολιτικού ελέγχου στις εθνικές αρχές και, κατά δεύτερο λόγο, γιατί μόνον η Επίτροπος Wulf-Mathies έθεσε σε αμφισβήτηση τη βιωσιμότητα του σχεδίου.

Δεδομένου ότι η τοποθέτηση της Επιτρόπου έχει αλλάξει προς τη θετική κατεύθυνση, πότε πρόκειται η Επιτροπή να καταλήξει σε πρακτικά συμπεράσματα σχετικά με τη φανερή βιωσιμότητα αυτού του υδρολογικού σχεδίου;

Απάντηση της κας Wulf-Mathies εξ ονόματος της Επιτροπής (22 Απριλίου 1997)

Τα συμπεράσματα των εργασιών από την πραγματογνωμοσύνη Montgomery Watson και οι διαβεβαιώσεις που έλαβε η Επιτροπή εκ μέρους των ισπανικών αρχών για την προβληματική που αναπτύχθηκε γύρω από το νερό των κοινών ποταμών με δύο άλλα κράτη μέλη, της επιτρέπουν να θεωρήσει ότι το σχέδιο της Alqueva θα έχει επαρκής υδάτινους πόρους για την βιωσιμότητά του.

Δεδομένης της πρόσφατης εξέλιξης της εξέτασης του φακέλου Alqueva, η Επιτροπή θα συνεχίσει, σε στενή συνεργασία με τις πορτογαλικές αρχές, τις εργασίες που αποβλέπουν στην έγκριση αυτού του σχεδίου, τα ταχύτερο δυνατό.
ΓΡΑΠΤΗ ΕΡΩΤΗΣΗ E-0941/97 υποβολή: Giuseppe Rauti (NI) προς την Επιτροπή (13 Μαρτίου 1997)

Θέμα: Aίτημα των Ιταλών κατασκευαστών μοτοποδηλάτων και μοτοσυκλετών

Ερωτάται η Επιτροπή εάν προέβη στη δέουσα αξιολόγηση των αιτημάτων των Ιταλών κατασκευαστών μοτοποδηλάτων και μοτοσυκλετών τα οποία αφορούν την οδηγία «εφ' όλης της ύλης» για τα δίκυκλα/τρίκυκλα ((ΕΕ C 190 της 29.6.1996, σελ. 1. )).

Ο ερωτών υπογραμμίζει την τεράστια σημασία που έχει η υποδοχή της οποίας έτυχαν τα ανωτέρω αιτήματα λαμβάνοντας υπόψη ότι η Ιταλία παράγει το 52% των δικύκλων και το 62% των μοτοποδηλάτων που κατασκευάζονται στην Ευρώπη. Εξάλλου, υπάρχει και ένα άλλο στοιχείο που ανακύπτει από το πλαίσιο της οικονομικής πραγματικότητας της Ιταλίας: οι ιταλικές εξαγωγές αντιπροσωπεύουν άνω του 46% της ευρωπαϊκής αγοράς. Ούτε άλλωστε μπορεί να αγνοηθεί - όπως δηλώνεται σε πολύ καλά τεκμηριωμένη έκκληση της Ιταλικής Ενώσεως ANCMA προς τους βουλευτές του ΕΚ η οποία φέρει την υπογραφή του Γενικού της Διευθυντή, Δρ. Costantino Ruggiero - το γεγονός ότι από την επιβίωση του τομέα στην Ιταλία εξαρτώνται άμεσα 13 χιλιάδες θέσεις εργασίας, έμμεσα άλλες 80.000 περίπου από συναφείς επαγγελματικές δραστηριότητες, καθώς και ένα εμπορικό ισοζύγιο που το 1995 παρουσίασε πλεόνασμα, λαμβάνοντας υπόψη και τον τομέα των ανταλλακτικών, άνω των 1000 δισ. λιρετών.

Απάντηση του κ. Bangemann εξ ονόματος της Επιτροπής (5 Μαΐου 1997)

Η Επιτροπή έχει πλήρη επίγνωση της σπουδαιότητας των μοτοποδηλάτων και των μοτοσυκλετών για την ιταλική βιομηχανία.

Η πρόταση οδηγίας για να καλυφθούν οι τελευταίες εξελίξεις και καινοτομίες στα εν λόγω οχήματα, που χρειάζεται για να συμπληρωθεί η διαδικασία έγκρισης τύπου και είναι καλύτερα γνωστή ως «οδηγία εφ'όλης της ύλης», έλαβε υπόψη τόσο τους διάφορους νόμους που ισχύουν στα κράτη μέλη, όσο και τη γνώμη της ευρωπαϊκής βιομηχανίας του τομέα, όπως αντιπροσωπεύεται από την Ευρωπαϊκή Ένωση Κατασκευαστών Μοτοσυκλετών (ACEM), της οποίας είναι επίσης μέλος η Εθνική Ένωση Κατασκευαστών Μοτοσυκλετών και Εξαρτημάτων (ANCMA).

Η εν λόγω πρόταση ευρίσκεται επί του παρόντος στο τελικό στάδιο έγκρισης και, άπαξ και τεθεί εν ισχύι, μπορεί να τεθεί σε εφαρμογή η πλήρης έγκριση τύπου. Κατά τον τρόπο αυτό, θα εναρμονισθεί το ευρωπαϊκό δίκαιο στον υπόψη τομέα, και περιττεύει να αναφερθούν τα οφέλη της εναρμόνισης αυτής. Η βιομηχανία, συμπεριλαμβανομένης της ιταλικής βιομηχανίας, είναι εκείνη που θα αποκομίσει τα κυριότερα οφέλη και η ανταγωνιστικότητά της δεν μπορεί παρά να αυξηθεί.

Η Επιτροπή, ως εκ τούτου, δεν συμμερίζεται τις ανησυχίες του Αξιότιμου Μέλους.
ΓΡΑΠΤΗ ΕΡΩΤΗΣΗ E-1207/97 υποβολή: Riccardo Nencini (PSE) προς την Επιτροπή (7 Απριλίου 1997)

Θέμα: Άνιση μεταχείριση πτυχιούχων

Στην ιταλική έννομη τάξη διατηρούνται ουσιώδεις διαφορές ως προς τη νομική και οικονομική μεταχείριση μεταξύ εργαζομένων πτυχιούχων, ιδίως στην εθνική υγειονομική υπηρεσία 7 υφίσταται συγκεκριμένα μια αδικαιολόγητη διάκριση μεταξύ πτυχιούχων εργαζόμενων στον εθνικό τομέα υγείας, στην οικονομία και το εμπόριο, στο νομικό χώρο και τις πολιτικές επιστήμες, η οποία δημιουργήθηκε από το Προεδρικό Διάταγμα 761/79.

Δεν νομίζει η Επιτροπή ότι στη συγκεκριμένη περίπτωση συντρέχουν υποθέσεις για μια παρέμβαση με στόχο την εξάλειψη μιας απολύτως αβάσιμης διάκρισης;

Απάντηση του κ. Monti εξ ονόματος της Επιτροπής (14 Μαΐου 1997)

Το πρόβλημα που θέτει το αξιότιμο μέλος φαίνεται να αφορά εσωτερικό ζήτημα, που δεν εμπίπτει στο κοινοτικό δίκαιο. Πράγματι, τα στοιχεία που αναφέρονται στην ερώτηση δεν επιτρέπουν να προσδιοριστεί η ύπαρξη διασυνοριακού στοιχείου - διάκριση λόγω της εθνικότητας ή λόγω του γεγονότος ότι αποκτήθηκε πτυχίο σε άλλο κράτος μέλος - που δύναται να αιτιολογήσει ενδεχόμενη παρέμβαση της Επιτροπής.
ΓΡΑΠΤΗ ΕΡΩΤΗΣΗ E-1839/97 υποβολή: Pasqualina Napoletano (PSE) προς την Επιτροπή (28 Μαΐου 1997)

Θέμα: Οι ενισχύσεις της Ευρωπαϊκής Ένωσης στην Ιταλία

Ποιές ήταν οι ενισχύσεις που χορήγησε η Ευρωπαϊκή Ένωση στην Ιταλία το 1994, 1995 και 1996 ως επιχορηγήσεις αρχής, ανάληψης υποχρεώσεων και πληρωμής για τις ακόλουθες πολιτικές;

ΚΑΠ-Εγγυήσεις Διαρθωτικά Ταμεία Έρευνα και Τεχνολογική Ανάπτυξη Διευρωπαϊκά Δίκτυα Περιβάλλον Μικρομεσαίες επιχειρήσεις Πολιτισμό

Θα ήταν δυνατόν να απεικονισθούν τα στοιχεία αυτά με συγκεκριμένα και επιτυχημένα παραδείγματα, ακόμα και με τη βοήθεια φυλλαδίων που υπάρχουν για τις διάφορες πολιτικές;

Τί τεχνικά μέσα (βάση δεδομένων, Internet-Europa) διαθέτει η Επιτροπή για να ανακοινώνει στο ευρύ κοινό αυτές τις δημοσιονομικές παρεμβάσεις;

Απάντηση του κ. Santer εξ ονόματος της Επιτροπής (12 Ιουνίου 1997)

Η Επιτροπή διεξάγει έρευνα στο εν λόγω κράτος μέλος σχετικά με τα γεγονότα που αναφέρει το Αξιότιμο Μέλος του Κοινοβουλίου. Δε θα παραλείψει να της γνωστοποιήσει τα σχετικά αποτελέσματα.
ΓΡΑΠΤΗ ΕΡΩΤΗΣΗ E-0921/97 υποβολή: Ian White (PSE) προς το Συμβούλιο (11 Μαρτίου 1997)

Θέμα: Διαδικασία για την επείγουσα εξέταση νομοθεσίας στο Συμβούλιο

Στην απάντηση που παρέσχε στην ερώτηση E-2153/96 ((ΕΕ L 72 της 7.3.1997, 16. ))το Συμβούλιο επεσήμαινε ότι δεν δύναται να αποφασίσει σε πρώτη ανάγνωση εάν δεν έχει τη γνώμη του Ευρωπαϊκού Κοινοβουλίου (και ότι τούτο δικαιολογούσε το ότι το Κοινοβούλιο έχει λάβει στον Κανονισμό του την πρόνοια να επιτρέπει στο Συμβούλιο να ζητεί εξέταση κατεπείγοντος από το Κοινοβούλιο).

Δεδομένου ότι κατά παρόμοιον τρόπο το Κοινοβούλιο δεν μπορεί να αποφασίσει σε δεύτερη ανάγνωση παρά μόνον όταν το Συμβούλιο έχει ολοκληρώσει την πρώτη του ανάγνωση, δεν θα έπρεπε να υπάρχει παρόμοια διάταξη η οποία να επιτρέπει στο Κοινοβούλιο να ζητήσει διαδικασία κατεπείγοντος από το Συμβούλιο;

Απάντηση (14 Ιουλίου 1997)

Σκοπός της δεύτερης ανάγνωσης του Ευρωπαϊκού Κοινοβουλίου είναι να του δοθεί η δυνατότητα να αποφανθεί γαι την κοινή θέση που καθόρισε το Συμβούλιο. Η Συνθήκη ΕΚ επιβάλλει μια σχετική προθεσμία στο Κοινοβούλιο η οποία υπολογίζεται από τη διαβίβαση τηςθέσης αυτής από το Συμβούλιο.

Ωστόσο, όπως τονίστηκε και στην απάντηση στην ερώρηση Ε-2153/96, τίποτε δεν εμποδίζει το Ευρωπαϊκό Κοινοβούλιο, όταν διατυπώνει τη γνώμη του, να καλεί το Συμβούλιο0 να αποφασίσει ή να καθορίσει την κοινή του θέση μέσα σε σύντομη προθεσμία.
ΓΡΑΠΤΗ ΕΡΩΤΗΣΗ P-0217/97 υποβολή: Hiltrud Breyer (V) προς την Επιτροπή (3 Φεβρουαρίου 1997)

Θέμα: Σήμανση γενετικώς τροποποιημένων σπόρων σόγιας και αραβοσίτου

1. Εφαρμόζεται ο κανονισμός που εγκρίθηκε πρόσφατα για τα νέα τρόφιμα στον γενετικώς τροποποιημένο αραβόσιτο της εταιρείας Ciba Geigy, η εμπορία και η καλλιέργεια του οποίου έχει ήδη επιτραπεί στην ΕΕ;

2. Στην αντίθετη περίπτωση, πώς κρίνει η Επιτροπή το γεγονός ότι δύο μεταλλαγμένα ωφέλιμα προϊόντα καθώς και εκατοντάδες νέα είδη διατροφής δεν εμπίπτουν στο πεδίο εφαρμογής του κανονισμού για τα νέα τρόφιμα;

3. Εάν λοιπόν ο αραβόσιτος και η σόγια που έχουν τροποποιηθεί γενετικώς δεν υπάγονται στον ανωτέρω κανονισμό, συμμερίζεται η Επιτροπή την άποψη της συντάκτριας της ερώτησης αυτής, ότι στη συγκεκριμένη περίπτωση υπάρχει δυνατότητα σήμανσης σε εθνικό επίπεδο των γενετικώς τροποποιημένων οργανισμών (ΓΤΟ), εφόσον η οδηγία 90/220/ΕΟΚ ((EE L 117 της 8.5.1990, σελ. 15. )) αφήνει σκόπιμα ανοιχτό το θέμα αυτό;

Συμπληρωματική απάντηση του κ. Bangemann εξ ονόματος της Επιτροπής (2 Ιουνίου 1997)

Επιπλέον της απάντησής της τής 27ης Φεβρουαρίου ((ΕΕ C 138, 5.5.1997. )), η Επιτροπή είναι σήμερα σε θέση να δώσει τις ακόλουθες συμπληρωματικές πληροφορίες.

Οπως γνωρίζει το Αξιότιμο Μέλος του Κοινοβουλίου, η διάθεση στην αγορά του αραβοσίτου της εταιρείας Ciba-Geigy και των σπόρων σόγιας της Monsanto εγκρίθηκε σύμφωνα με την οδηγία 90/220/ΕΟΚ για τη σκόπιμη ελευθέρωση γενετικώς τροποποιημένων οργανισμών στο περιβάλλον ((ΕΕ L 117 της 8.5.1990. )), η οποία συνιστά τη σχετική νομοθεσία. Οταν εγκρίθηκαν τα ανωτέρω προϊόντα, δεν προβλέπονταν στην οδηγία απαιτήσεις για την επισήμανση, εφόσον δεν συντρέχουν λόγοι ασφαλείας.

Οσον αφορά την επισήμανση των προϊόντων που παράγονται από τον αραβόσιτο της Ciba-Geigy και τους σπόρους σόγιας της Monsanto, το Αξιότιμο Μέλος του Κοινοβουλίου έχει ίσως πληροφορηθεί ότι η Επιτροπή, βασιζόμενη στην οδηγία 79/112/ΕΟΚ για την προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων ((ΕΕ L 33 της 8.2.1979. )), προτίθεται να αναλάβει πρωτοβουλία, ώστε τα προϊόντα που παράγονται από γενετικώς τροποποιημένο αραβόσιτο και γενετικώς τροποποιημένους σπόρους σόγιας να υπόκεινται στις βασικές αρχές της επισήμανσης των νέων τροφίμων, που διατυπώνονται στον κανονισμό (ΕΚ) 258/97 για τα νέα τρόφιμα ((ΕΕ L 43 της 14.2.1997. )).
ΓΡΑΠΤΗ ΕΡΩΤΗΣΗ E-1704/97 υποβολή: Marianne Eriksson (GUE/NGL) προς την Επιτροπή (20 Μαΐου 1997)

Θέμα: Το δικαίωμα πολιτών τρίτων χωρών να επισκέπτονται υπαλλήλους της ΕΕ στις Βρυξέλλες

Σουηδός έκτακτος υπάλληλος του Ευρωπαϊκού Κοινοβουλίου που εργάζεται στις Βρυξέλλες επιθυμούσε να καλέσει φίλο του περουβιανής ιθαγένειας που διαμένει στη Σουηδία. Οι δημοτικές αρχές του Etterbek του γνωστοποίησαν ότι ως έκτακτος υπάλληλος του Ευρωπαϊκού Κοινοβουλίου και ως κάτοχος βελγικού δελτίου ταυτότητας, δεν έχει δικαίωμα να υπογράψει τη λεγόμενη «prise en charge». Δηλαδή, έκτακτος υπάλλληλος, κάτοικος Βρυξελλών για πολλά χρόνια, δεν έχει το δικαίωμα να προσκαλέσει για επίσκεψη υπήκοο τρίτης χώρας.

Είναι έγκυρες αυτές οι πληροφορίες που δόθηκαν στον εν λόγω υπάλληλο και σύμφωνες με τη βελγική νομοθεσία;

Εάν ναι, δεν εκτιμά η Επιτροπή ότι αυτή η νομοθετική διάταξη είναι αντίθετη με το στόχο μιας «ανοικτής Ευρώπης» και ότι ενισχύει την εντύπωση ότι η ΕΕ υψώνει φραγμούς στους πολίτες των λεγόμενων τρίτων χωρών; Προτίθεται να λάβει μέτρα στον τομέα αυτόν;

Απάντηση του κ. Flynn εξ ονόματος της Επιτροπής (3 Ιουλίου 1997)

Η Επιτροπή θα πραγματοποιήσει τις απαραίτητες επαφές προκειμένου να συγκεντρώσει όλες τις διευκρινήσεις σχετικά με τα καταγγελθέντα γεγονότα. Δε θα παραλείψει, εάν χρειαστεί, να καταρτίσει φάκελο της υπόθεσης σύμφωνα με τη διαδικασία που προβλέπεται στο άρθρο 169 της Συνθήκης ΕΚ.
ΓΡΑΠΤΗ ΕΡΩΤΗΣΗ E-1464/97 υποβολή: Ian White (PSE) προς την Επιτροπή (30 Απριλίου 1997)

Θέμα: Ορισμός της ανεργίας

Δεδομένου ότι υπάρχουν ασυμφωνίες όσον αφορά τη μέτρηση της ανεργίας σε εθνικό επίπεδο, θα μπορούσε η Επιτροπή να μας πληροφορήσει τί έχει γίνει για να εναρμονιστούν τα μέτρα σχετικά με τον ορισμό της ανεργίας στην Ένωση και είχε αυτό ως αποτέλεσμα κάποιον άλλο ευρύτερο προσδιορισμό της ανεργίας σε όλη την ΕΕ, εκτός από αυτόν που χρησιμοποιείται από τη ΔΟΕ;

Απάντηση του κ. de Silguy εξ ονόματος της Επιτροπής (20 Ιουνίου 1997)

Για την εναρμόνιση των ποσοστών ανεργίας, η Επιτροπή έχει υιοθετήσει, εδώ και πολλά χρόνια, τον ορισμό του Διεθνούς Γραφείου Εργασίας (ΔΓΕ) για την ανεργία, σε σχέση με τα διοικητικά δεδομένα τα οποία είναι εκ φύσεως υπερβολικά εξαρτημένα από τους κανονισμούς και από τις πολιτικές που ισχύουν στα κράτη μέλη.

Το 1994, μια ομάδα, εμπειρογνωμόνων από όλα τα κράτη μέλη, καθώς και από διεθνείς οργανισμούς (ΔΓΕ) και από τον Οργανισμό Οικονομικής Συνεργασίας και Ανάπτυξης (ΟΟΣΑ) συνήλθε, με πρωτοβουλία της Επιτροπής, για να εξετάσει, εάν ο ορισμός του ΔΓΕ για την ανεργία είναι πάντα επίκαιρος ή εάν πρέπει να διευρυνθεί είτε να συμπληρωθεί. Η σχεδόν ομόφωνη σύσταση της εν λόγω ομάδας ήταν να διατηρηθεί μια όσο το δυνατό αυστηρότερη εφαρμογή του ορισμού του ΔΓΕ για την ανεργία. Η Επιτροπή εφαρμόζει αυτή τη σύσταση επακριβώς.
ΓΡΑΠΤΗ ΕΡΩΤΗΣΗ E-1326/97 υποβολή: Jan Mulder (ELDR) προς την Επιτροπή (21 Απριλίου 1997)

Θέμα: Eφαρμογή του Κανονισμού (ΕΟΚ) αριθ. 2200/96 του Συμβουλίου, μεταρρύθμιση της οργάνωσης των αγορών στον τομέα των οπωροκηπευτικών

Βάσει του κανονισμού 2200/96 ((ΕΕ L 297 της 21.11.1996, σελ. 1. )) έχει εφαρμοστεί η μεταρρύθμιση της οργάνωσης των αγορών στον τομέα των οπωροκηπευτικών. Σύμφωνα με τον κανονισμό οι παραγωγοί μέλη των οργανώσεων παραγωγών μπορούν μέσω των αποκαλούμενων επιχειρησιακών ταμείων να επιτύχουν από την Κοινότητα την επιστροφή έως 50% των δαπανών που έχουν πραγματοποιήσει μεταξύ άλλων για την εμπορία παραγομένων από τους ίδους προϊόντων.

Οργανώσεις παραγωγών μπορούν να ασκήσουν και αποκαλούμενες «άλλες δραστηριότητες», π.χ. τη διάθεση στο εμπόριο οπωροκηπευτικών άλλων οργανώσεων παραγωγών ή προϊόντων εισαγομένων από τρίτες χώρες.

Λαμβανομένων υπόψη των προαναφερθέντων υπό ορισμένες συνθήκες, η νέα οργάνωση της αγοράς ενδέχεται να οδηγήσει σε νόθευση του ανταγωνισμού, μεταξύ οργανώσεων παραγωγών αφενός, και υφισταμένων εμπορικών συνδέσμων αφετέρου. Οι «άλελς δραστηριότητες» που δεν επιδοτούνται ενδέχεται να επωφεληθούν έμμεσα από την κοινοτική ενίσχυση των δραστηριοτήτων ή επιδότηση τωνοποίων προβλέπεται από τον κανονισμό.

1. Με ποιό τρόπο πιστεύει η Επιτροπή ότι θα μπορούσε να προληφθεί αυτή η νόθευση του ανταγωνισμού μεταξύ παραγωγής και εμπορίου;

2. Πως πιστεύει η Επιτροπή ότι θα μπορούσε να διασφαλίσει ότι η κοινοτική ενίσχυση χορηγείται στην πράξη μόνο για προϊόντα εισαγόμενα από τις ίδιες τις οργανώσεις παραγωγών, χωρίς συγκεκαλυμμένη «σταυρωτή επικονίαση» άλλων, π.χ. εισαγομένων προϊόντων;

3. Ποιά συγκεκριμένα μέτρα προτίθεται η Επιτροπή να λάβει εάν παρ' όλα αυτά αποδειχθεί σε ορισμένες ειδικές περιπτώσεις ότι υφίσταται η προαναφερθείσα νόθευση του ανταγωνισμού;

Απάντηση του κ. Fischler εξ ονόματος της Επιτροπής (30 Mαΐου 1997)

1. Σύμφωνα με τον κανονισμό Ε(Κ) αριθ. 2200/96, οι οργανώσεις παραγωγών δικαιούνται τη χρηματοδότηση της Κοινότητας από τα κεφάλαια λειτουργίας που καλύπτουν μόνο τα εν λόγω οπωροκηπευτικά, για τα οποία έχει αναγνωρισθεί η οργάνωση παραγωγών. Οι οργανώσεις παραγωγών δεν μπορούν να επωφεληθούν άμεσα ή έμμεσα από την κοινοτική χρηματοδότηση για προϊόντα για τα οποία δεν έχει αναγνωριστεί η οργάνωση παραγωγών και, σε καμία περίπτωση για οπωροκηπευτικά που εισάγονται από τρίτες χώρες.

2. Οι γενικές διατάξεις για την εφαρμογή των επιχειρησιακών προγραμμάτων και των ενεργειών απόσυρσης που επιλέγονται για την κοινοτική χρηματοδότηση στο πλαίσιο ενός ταμείου λειτουργίας, καθορίζονται στο κεφάλαιο IV του κανονισμού (ΕΚ) αριθ. 411/97 ((ΕΕ L 62 της 4.3.1997 )) και περιλαμβάνουν διατάξεις επαλήθευσης της συμφωνίας με τους όρους χορήγησης συνδρομής.

3. Οι κυρώσεις που επιβάλλονται στην περίπτωση της μη συμφωνίας με την κοινοτική νομοθεσία, η οποία αφορά την κοινοτική χρηματοδότηση από ένα ταμείο λειτουργίας, αναφέρονται στο άρθρο 13 του κανονισμού (ΕΚ) αριθ. 411/97.
ΓΡΑΠΤΗ ΕΡΩΤΗΣΗ E-1520/97 υποβολή: Caroline Jackson (PPE) προς την Επιτροπή (5 Μαΐου 1997)

Θέμα: Έκδοση πληροφοριακού υλικού για τους τυφλούς με το σύστημα γραφής Braille

Μπορεί η Επιτροπή να αναφέρει εάν σχεδιάζει να εκδίδει στο μέλλον με το σύστημα γραφής Braille πληροφοριακό υλικό σχετικό με προγράμματά της για τα άτομα με ειδικές ανάγκες, προγράμματα τα οποία θα μπορούσαν να ενδιαφέρουν τους τυφλούς ή τα άτομα με ελαττωματική όραση;

Απάντηση του κ.Flynn εξ ονόματος της Επιτροπής (29 Μαΐου 1997)

Εδώ και κάποιο χρονικό διάστημα όλα τα επίσημα έγγραφα της Επιτροπής σχετικά με την ενσωμάτωση των ατόμων με ειδικές ανάγκες (πρόγραμμα, έκθεση, απόφαση, ευρωπαϊκός οδηγός, κλπ.) καθώς και οι εκδόσεις Ηelioscope και Helios flash είναι προσιτά σε μορφή δισκέττας και σε όσους δεν βλέπουν ή πάσχουν από κακή όραση και σε πολλές διαφορετικές γλώσσες. Οι ενδιαφερόμενοι μπορούν, απευθυνόμενοι στην Επιτροπή, να αποκτήσουν την έκδοση σε δισκέττα ενός εγγράφου που επιθυμούν, προκειμένου να το μετατρέψουν εύκολα στο σύστημα Βraille ή σε εκτύπωση προσαρμοσμένη σε άτομα με κακή όραση.
ΓΡΑΠΤΗ ΕΡΩΤΗΣΗ E-1565/97 υποβολή: Jan Mulder (ELDR) προς την Επιτροπή (6 Μαΐου 1997)

Θέμα: Η παροχή ενίσχυσης στο πλαίσιο του «Προγράμματος δράσης 16:9»

1. Συμμερίζεται η Επιτροπή την άποψη αφενός ότι η διενέργεια έρευνας σχετικά με την φερεγγυότητα και τις επιχειρηματικές ικανότητες του αιτούντος χρηματο-οικονομική ενίσχυση είναι ουσιαστικής σημασίας για μια αποτελεσματική εφαρμογή προγραμμάτων ενίσχυσης όπως το «Πρόγραμμα δράσης 16:9», αφετέρου δε ότι η έρευνα αυτή θα ήταν προτιμότερο να πραγματοποιείται προκαταρκτικά χάριν προστασίας των οικονομικών συμφερόντων της Ένωσης και ώστε να μην ζημιώνεται ο ευρωπαϊκός προϋπολογισμός, αποφεύγοντας κατ' αυτόν τον τρόπο το να κινούνται εκ των υστέρων διαδικασίες επανείσπραξης των χρημάτων; Μπορεί να επιβεβαιώσει η Επιτροπή ότι αυτή είναι η διαδικασία που κατά κανόνα ακολουθείται για την αξιολόγηση όλων των αιτήσεων;

2. Εάν όχι, είναι διατεθειμένη η Ευρωπαϊκή Επιτροπή, στο πλαίσιο μελλοντικών προτάσεων για προγράμματα παροχής ενισχύσεων, όπως το ως άνω Πρόγραμμα Δράσης να περιλάβει ρητώς ως κριτήρια για τη χορήγηση χρηματο-οικονομιής ενίσχυσης, τη φερεγγυότητα και τις επιχειρηματικές ικανότητες του αιτούντα;

Απάντηση του κ.Bangemann εξ ονόματος της Επιτροπής (4 Ιουνίου 1997)

Η Επιτροπή συμμερίζεται την άποψη του αξιότιμου Μέλους του Κοινοβουλίου ότι είναι απαραίτητο να διενεργείται έρευνα σχετικά με τη φερεγγυότητα του αιτούντος πριν συναφθεί με αυτόν σύμβαση στο πλαίσιο του προγράμματος δράσης 16/9. Η εν λόγω έρευνα πραγματοποιείται συστηματικά δεδομένου ότι οι υποψήφιοι είναι υποχρεωμένοι να συμπεριλαμβάνουν στην πρότασή τους τον τελευταίο επίσημο ισολογισμό τους. Οι αξιολογητές είναι επιφορτισμένοι, επιπλέον των κανονικών τους καθηκόντων που είναι να κρίνουν την αξία της πρότασης, και με το καθήκον να γνωστοποιούν στην Επιτροπή εάν ο υποψήφιος είναι φερέγγυος. Πρέπει επίσης να σημειωθεί ότι, παρόλο που η εκτέλεση του καθήκοντος αυτού αντιπροσωπεύει υπολογίσιμο φόρτο εργασίας, η Επιτροπή θεωρεί, όπως και το αξιότιμο Μέλος του Κοινοβουλίου, ότι πρόκειται για τον καταλληλότερο τρόπο προστασίας των οικονομικών συμφερόντων της Κοινότητας.

Όταν ωστόσο ένας υποψήφιος βρίσκεται σε οικονομική κατάσταση η οποία εμφανίζεται κρίσιμη, δεν είναι δυνατόν να απορρίπτεται συστηματικά με την εφαρμογή ενός άκαμπτου κριτηρίου επιλογής, γιατί με τον τρόπο αυτό οι μικρομεσαίες επιχειρήσεις, μεταξύ άλλων, θα τύχαιναν άνισης μεταχείρισης και γιατί τα νέα τηλεοπτικά κανάλια, που παρουσιάζουν θαυμάσιες προοπτικές για το πρόγραμμα, εμφανίζουν γενικά ζημιά κατά τα τέσσερα ή πέντε πρώτα έτη λειτουργίας. Σε αυτές τις περιπτώσεις, η Επιτροπή περιορίζει τους κινδύνους αναθέτοντας τη διενέργεια συμπληρωματικών ερευνών σχετικά με την οικονομική κατάσταση του αιτούντος κατά τις οποίες λαμβάνονται υπόψη το μέγεθος του έργου και το ύψος της επένδυσης ίδιων πόρων που πραγματοποιεί ο χρηματοδοτούμενος οργανισμός, ζητώντας τραπεζικές εγγυήσεις και καταβάλλοντας τα σχετικά ποσά μόνο μετά την εκτέλεση των εργασιών.